**Broj sata**: 7.

**Nastavna jedinica**: Krapinski neandertalac

**Tip nastavnoga sata:** obrada novoga nastavnog gradiva

**Tema:** Život ljudi u prapovijesti

**Domena B. Ekonomija**

**Odgojno-obrazovni ishod predmeta:**

POV OŠ B.5.1. Učenik objašnjava gospodarsku aktivnost pojedinih zajednica i njihovu važnost za razvoj društva u prapovijesti i starome vijeku.

**Tematski ishod:**

**Tehnički koncepti:** Vrijeme i prostor, Uzrok i posljedica, Kontinuitet i promjena

**Vremensko trajanje aktivnosti:** 1 školski sat

**Odgojno-obrazovni ishodi na razini aktivnosti:**

Učenik:

* pokazuje na karti barem dva nalazišta neandertalaca
* opisuje život neandertalca u starijemu kamenom dobu: njegovu prilagođenost ledenomu dobu, njegov odnos prema mrtvima i promjene koje izaziva otkriće vatre
* analizira pomoću materijala i tekstova u udžbeniku važnost Krambergerovih istraživanja
* crta neke izrađevine koje je Kramberger pronašao u Hušnjakovu.

**Nastavna sredstva, pomagala, digitalni alati:** udžbenik, radna bilježnica, ploča, flomaster, projektor, računalo, karta, DOS *Svakodnevica prvih ljudi* (film *Način života u paleolitiku*), dokumentarni film Muzej krapinskih neandertalaca <https://www.youtube.com/watch?v=Uxd_G6ikI7w>

**Povezanost s nastavnim predmetima:** Geografija – snalaženje na karti; Likovna kultura – crtanje; Tehnička kultura – primitivna oruđa i oružja

**MPT:** Učiti kako učiti, Upotreba IKT-a, Održivi razvoj

**PRIJEDLOG AKTIVNOSTI**

**Aktivnost 1.**

Ponoviti s učenicima na lenti vremena početak, podjelu i trajanje prapovijesti. Učenici odgovaraju na pitanja: *Na kojemu su se prostoru pojavili čovjekovi predci? Što je ledeno doba? Kako je Europa tad izgledala? Što je evolucija? Kako su klimatske promjene utjecale na razvoj čovjeka? Koji su se vrste čovjeka pojavile u prapovijesti?*

Učitelj/ica će najaviti upoznavanje sa životom izumrle ljudske vrste − neandertalaca − u starijemu kamenom dobu.

Učenici će pogledati film *Način života u paleolitiku* i riješiti kratak kviz.

**Aktivnost 2.**

Učenici će pogledati fotografiju koja prikazuje modele krapinskoga neandertalca napravljene 60-ih godina 20. stoljeća. Zatim će pogledati dokumentarni film *Muzej krapinskih neandertalaca* i u razgovoru s učiteljem/učiteljicom ispričati do kojih su novih spoznaja o neandertalcima došli. Objasniti zašto se prikazi razlikuju.

**Aktivnost 3.**

Učenici će uz pomoć karata u udžbeniku (23. i 25. str.) pronaći Neander i imenovati nalazišta neandertalaca u Hrvatskoj te riješiti 2. b zadatak u RB, str.13.

Učitelj/ica može učenicima zadati da po izboru nacrtaju neke od prvih ljudskih izrađevina i/ili neke od životinja koje su živjele u to doba.

Za domaću zadaću učenici će riješiti zadatke 3. − 9. u radnoj bilježnici na stranici 13. − 17.

**PLAN PLOČE**

Krapinski neandertalac

- neandertalac − dolina Neander u Njemačkoj; u Hrvatskoj: Krapina, Vindija, Veternica…

- Dragutin Gorjanović Kramberger istraživao u Krapini

- nalazi grubo obrađenoga kamena i kostiju − izrada alata i odjeće

- u špilji ognjište – dokaz da se krapinski neandertalac služio vatrom

- lov u skupinama, briga o mrtvima, sposobnost govora

- posljednje ledeno doba – zatopljenje – izumiranje neandertalca

**Vrednovanje**

**- Vrednovanje za učenje**

Izlazna kartica

Učenici popunjavaju usporednu tablicu u RB na 12. str.