**Redni broj sata:** 56.

**Naziv nastavne jedinice:** Osvajanja Rimske Republike i njihove posljedice; Promjene uvjetovane rimskim osvajanjima; Rimsko Carstvo

**Tip nastavnoga sata**: ponavljanje nastavnoga gradiva

**Tema**: Rimski svijet

**Domena:** Politika

**Odgojno-obrazovni ishod predmeta:**

POV OŠ D.5.1. Učenik obrazlaže proces stvaranja i širenja države, državno uređenje i upravljanje državom u starome vijeku.

**Tematski ishod:**

**Tehnički koncepti**: Vrijeme i prostor, Uzroci i posljedice, Rad s povijesnim izvorima

**Vremensko trajanje aktivnosti**: 1 školski sat

**Odgojno-obrazovni ishodi na razini aktivnosti:**

Učenik:

* objašnjava ključne pojmove: legija, trijumf, provincija, gladijatori, građanski rat, trijumvirat, diktator, romanizacija, limes, forum, terme
* imenuje najvažnije osobe: Hanibal, Gaj Julije Cezar, Oktavijan August, Dioklecijan, Konstantin
* uspoređuje osvajanja u doba Rimske Republike i osvajanja u doba Rimskoga Carstva
* objašnjava promjene u rimskome društvu nakon razdoblja osvajanja.

**Nastavna sredstva i pomagala:** udžbenik, radna bilježnica, zidna karta svijeta, računalo, LCD projektor

**Povezanost s predmetima:** Hrvatski jezik, Informatika, Geografija

**Povezanost MPT:** Učiti kako učiti, Uporaba IKT-a, GOO, Osobni i socijalni razvoj

**PRIJEDLOG AKTIVNOSTI**

**Aktivnost 1.**

Igranje igre *Tko sam ja*? Učenici na papir zapisuju odgovore.

a) Potomak sam patricijske obitelji. Ratovao sam u Galiji, Germaniji i Britaniji. Proglašen sam trajnim diktatorom. Ubijen sam 44. godine pr. Krista.

b) Rođen sam u Dalmaciji, a vojska me postavila za cara. Učinio sam niz promjena u upravi, uveo podjelu vlasti na četvoricu vladara i preuredio vojsku. Dragovoljno sam se odrekao vlasti.

c) Moja vladavina označila je kraj dugotrajnih građanskih ratova. U državi je zavladao dugoočekivani mir. Razdoblje moje vladavine naziva se zlatnim dobom. Senat mi je dodijelio počasni naslov augustusa i s mojom vladavinom započinje razdoblje Rimskoga Carstva.

Učitelj/ica će provjeriti odgovore učenika.

**Aktivnost 2.**

Učenici će izraditi lentu vremena i na njoj prikazati najznačajnije događaje iz razdoblja rimske povijesti. Učenici mogu uz događaj izraditi neki crtež i tako dobiti slikovnu crtu vremena.

Učitelj/ica će provjeriti kako su učenici to napravili.

**Aktivnost 3.**

Za kraj učenicima zadati igru vješala u kojima će oni sami osmisliti tražene pojmove. Da bi igra bila zanimljivija, može se igrati red protiv reda.

**PLAN PLOČE**

- izrađena lenta vremena

**Vrednovanje:**

**- Vrednovanje kao učenje**

Samovrednovanje se može provesti pomoću aktivnosti 4 kuta. Učenici će kroz tu aktivnost procijeniti svoju aktivnost i sudjelovanje u izvršenju zadatka.

U svaki kut učionice postavljene su izjave:

1. Nisam zadovoljan/zadovoljna kako sam usvojio sadržaje ovoga sata ili izvršio/izvršila aktivnost.

2. Trudio/trudila sam se usvojiti i napraviti što više, ali mi nije polazilo za rukom.

3. Mislim da sam usvojio/usvojila dovoljno sadržaja ili uspješno izvršio/izvršila aktivnost, ali mogao sam /mogla sam i bolje.

4. Uspješno sam izvršio/izvršila aktivnost i usvojio/usvojila sve sadržaje te mogu pomoći i drugima da budu tako uspješni.

Učenici odabiru svoj kut, a učitelj/ica dobiva povratnu informaciju o tome koliko je sat bio uspješan.