**Broj sata**: 3.

**Nastavna jedinica**: Računanje vremena

**Tip nastavnoga sata:** obrada novoga nastavnog gradiva

**Tema: Što je povijest?**

**Domena E. Filozofsko-religijsko-kulturno područje**

**Odgojno-obrazovni ishod predmeta:**

POV OŠ E.5.1. Učenik obrazlaže važnost povijesti, uspoređuje različite ideje, umjetnosti, predmete svakodnevne uporabe te pojavu pismenosti u prapovijesti i starome vijeku.

**Tematski ishod:**

**Tehnički koncepti:** Vrijeme i prostor

**Vremensko trajanje aktivnosti:** 1 školski sat

**Odgojno-obrazovni ishodi na razini aktivnosti:**

Učenik:

* objašnjava što je desetljeće, stoljeće, tisućljeće, kalendar, sat, era i crta ili lenta vremena
* navodi događaj koji označava početak kršćanske ere
* grafički prikazuje računanje vremena prema kršćanskoj eri
* izračunava koliko je vremena prošlo između nekih događaja
* izrađuje lentu vremena i samostalno se njome služi u izračunu vremena.

**Nastavna sredstva, pomagala, digitalni alati:** udžbenik, radna bilježnica, ploča, flomaster, projektor, računalo, karta, DOS *Kako računati i prikazivati vrijeme?*, izvorna stvarnost − korištenje izvornih predmeta (zidni ili ručni sat, stolni ili zidni kalendar)

**Povezanost s nastavnim predmetima:** Matematika − brojevni pravac, Likovna kultura − izrada lente vremena

**MPT:** Učiti kako učiti, Upotreba IKT-a, GOO, Osobni i socijalni razvoj

**PRIJEDLOG AKTIVNOSTI**

**Aktivnost 1.**

Ponoviti s učenicima prema sljedećim pitanjima: Što je povijest? Zašto je važno učiti povijest? Koja je zadaća povjesničara? Što su povijesni izvori? Razgovor o povijesnim izvorima koje su učenici donijeli.

**Aktivnost 2.**

Učenici će pogledati 3D prikaz sunčanoga sata u DOS-u *Kako računati i prikazivati vrijeme?* pa kratko prokomentirati prve pokušaje mjerenja sati. Na primjeru nekoliko različitih vrsta satova (zidni, budilica s kazaljkama, digitalni ručni sat) učenici će uočiti kako su se uređaji mijenjali. Objašnjavaju čemu služi i što prikazuje kalendar. Učenici će uočiti važnost mjerenja vremena.

**Aktivnost 3.**

Učenici će uz kviz u DOS-u ponoviti kako čovjek mjeri vrijeme (sati, godine, desetljeća, stoljeća, tisućljeća), koja je kalendarska godina i po čemu je ona određena.

Učitelj/ica će dopuniti odgovore i objasniti što je era i kako se danas službeno u svijetu godine broje od početka kršćanske ili nove ere.

**Aktivnost 3.**

Istaknuti da se povijesni događaji mogu prikazati na lenti ili crti vremena. Učitelj/ica će crtati na ploči, a učenici u svoje bilježnice crtu ili lentu vremena. Na crti ili lenti vremena učenici će obilježiti godinu kojom počinje kršćanska era, prikazat će s lijeve i desne strane prvih tisuću godina podijeljenih po stoljećima te će označiti razdoblje prije i nakon Kristova rođenja.

Objasniti računanje vremena u kršćanskoj eri. Na crti vremena učenici će ponoviti pojmove: desetljeće, stoljeće i tisućljeće te određivati pripadnost određene godine odgovarajućemu stoljeću i tisućljeću.

Dogovoriti s učenicima da na sljedeći sat povijesti donesu svoju lentu vremena koju će napraviti za domaću zadaću. Na lenti će stajati najvažniji događaji iz njihova života.

**PLAN PLOČE**

Računanje vremena

- upotreba različitih vremenskih jedinica (godina, desetljeće, stoljeće, tisućljeće)

- satovi i kalendari pomažu nam pri računanju vremena

-era – dugo razdoblje koje počinje važnim događajem

- kršćanska ili nova era – počela 1. godine Kristovim rođenjem

- lenta vremena

← PRIJE KRISTA NAKON KRISTOVA ROĐENJA →

1000. 900. 800. 700. 600. 500.400. 300.200.100. **1**. 100. 200. 300. 400. 500. 600. 700. 800. 900. 1000.

rođenje Isusa Krista

**Vrednovanje**

**- Vrednovanje za učenje**

Izlazna kartica – Zadati učenicima zadatke koje trebaju riješiti uz pomoć crte (lente) vremena koju su samostalno izradili u svojim bilježnicama:

Kojemu stoljeću i tisućljeću pripadaju: 3500. g. pr. Kr., 776. g. pr. Kr., 313. g. pr. Kr., 476. g., 622. g., 1000. g., 1001.g., 1526. g., 2018. g.?