**Broj sata**: 2.

**Nastavna jedinica**: Što je povijest?

**Tip nastavnoga sata:** obrada novoga nastavnog gradiva

**Tema: Što je povijest?**

**Domena E. Filozofsko-religijsko-kulturno područje**

**Odgojno-obrazovni ishod predmeta:**

POV OŠ E.5.1. Učenik obrazlaže važnost povijesti, uspoređuje različite ideje, umjetnosti, predmete svakodnevne uporabe te pojavu pismenosti u prapovijesti i starome vijeku.

**Tematski ishod:**

**Tehnički koncepti:** Vrijeme i prostor, Uzroci i posljedice, Rad s povijesnim izvorima

**Vremensko trajanje aktivnosti:** 1 školski sat

**Odgojno-obrazovni ishodi na razini aktivnosti:**

Učenik:

* razlikuje povijest kao znanost i povijest kao nastavni predmet
* klasificira i prepoznaje povijesne izvore
* objašnjava uzroke i posljedice prošlih događaja i pojava koje proučava
* objašnjava svojim riječima ključne pojmove: povijest, povjesničari, povijesni izvori, muzej, arhiv, filmoteka, fonoteka.

**Nastavna sredstva, pomagala, digitalni alati:** udžbenik, radna bilježnica, ploča, flomaster, projektor, računalo, karta, izvorna stvarnost − korištenje izvornih predmeta (osnovnoškolska fotografija razrednoga odjela učitelja/učiteljice, različite vrste povijesnih izvora)

**Povezanost s nastavnim predmetima:** Priroda i društvo, Hrvatski jezik

**MPT:** Građanski odgoj i obrazovanje, Učiti kako učiti

**PRIJEDLOG AKTIVNOSTI**

**Aktivnost 1.**

Ponoviti s učenicima značenje pojmova: prošlost, sadašnjost i budućnost. Zatražiti od učenika da navedu po dva događaja iz vlastitoga života koji pripadaju sadašnjosti, prošlosti i budućnosti. Kratko prokomentirati učeničke primjere.

Za motivaciju učitelj/ica pokazuje fotografiju iz svojih osnovnoškolskih dana. Postaviti pitanja: *Što prikazuje fotografija?, Što mislite prikazuje li fotografija sadašnjost?, Po čemu zaključujete da je u pitanju prošlo vrijeme?* Istaknuti kako sve ono što je prikazano na fotografiji pripada prošlosti. Upravo ćemo zato danas saznati što je povijest i kako saznajemo što se sve dogodilo u povijesti.

**Aktivnost 2.**

Učitelj/ica pita tko bi znao odgovoriti na pitanje: *Što je povijest?* Za povijest koristimo i riječ historija. Učenici u udžbeniku, str. 11., traže razlog zašto je to tako. Pitati ih znaju li tko su povjesničari?

Učenici čitaju odlomak *Zašto učimo povijest?* nakon kojega trebaju navesti dva razloga zašto učimo povijest.

**Aktivnost 3.**

Učenici odgovaraju na pitanje: *Koje ste muzeje dosad posjetili i što ste vidjeli u muzejima?*

Učitelj/ica će objasniti da sve ono što su vidjeli izloženo u muzejima nazivamo povijesnim izvorima. Povijesni izvori su ostatci prošlosti. Podjelu povijesnih izvora učenici će navesti pomoću prikaza iz udžbenika, str.13.

Učenici odgovaraju na pitanje: *Zašto pronađene povijesne izvore trebamo čuvati?* Osim u muzejima, različite vrste povijesnih izvora čuvaju se u brojnim specijaliziranim ustanovama. Učenici će analizom prikaza na 14. str. pronaći koje su to ustanove.

**Aktivnost 4.**

Učenici će za nekoliko primjera povijesnih izvora, npr. stari dokument, fotografiju, repliku umjetničke slike, stari novac, vazu, CD, DVD, navesti u koju vrstu povijesnih izvora pripadaju.

**PLAN PLOČE**

Što je povijest?

- povijest – znanost koja proučava prošlost ljudi od postanka čovjeka do danas

- povjesničari – znanstvenici koji proučavaju povijest

- Herodot – „otac povijesti“, djelo „Povijesti“

- cilj učenja povijesti: razumijevanje svijeta u kojemu živimo

- povijesni izvori – ostatci prošlosti

- vrste povijesnih izvora: materijalni, pisani, slikovni, zvukovni i usmena predaja

- ustanove za čuvanje izvora: arhivi, muzeji, knjižnice, filmoteke, fonoteke

**Vrednovanje**

**- Vrednovanje za učenje**

Izlazna kartica – Učenici sažimaju važnost naučenoga na satu : *Povijest je važna jer…*

Zadati učenicima da za domaću zadaću riješe zadatke 1. – 4., 6. – 9. u radnoj bilježnici, str.6. – 8. i da na sljedeći sat donesu nekoliko različitih vrsta povijesnih izvora.