**Broj sata**: 15.

**Nastavna jedinica**: Prve civilizacije

**Tip nastavnoga sata:** obrada novoga nastavnog gradiva

**Tema:** Civilizacije prvih pisama

**Domena B. Ekonomija**

**Odgojno-obrazovni ishod predmeta:**

POV OŠ B.5.1. Učenik objašnjava gospodarsku aktivnost pojedinih zajednica i njihovu važnost za razvoj društva u prapovijesti i starome vijeku.

**Tematski ishod:**

**Tehnički koncepti:** Vrijeme i prostor, Uzrok i posljedica, Rad s povijesnim izvorima

**Vremensko trajanje aktivnosti:** 1 školski sat

**Odgojno-obrazovni ishodi na razini aktivnosti:**

Učenik:

* objašnjava svojim riječima nove pojmove: Mezopotamija, monarhija, dinastija, civilizacija, država
* određuje položaj prvih civilizacije uz pomoć karte u udžbeniku
* imenuje najznačajnije gradove prvih civilizacija i rijeke na kojima su nastale uz pomoć karte i teksta u udžbeniku
* objašnjava važnost izgradnje kanala i stvaranja prvih država
* zaključuje o važnosti pisma za daljnji napredak civilizacije.

**Nastavna sredstva, pomagala, digitalni alati:** udžbenik, radna bilježnica, ploča, flomaster, projektor, računalo, karta

**Povezanost s nastavnim predmetima:** Geografija – snalaženje na karti – smještaj prvih civilizacija;

Hrvatski jezik – analiza izvora, početci pismenosti

**MPT:** Učiti kako učiti, Održivi razvoj

**PRIJEDLOG AKTIVNOSTI**

U uvodnoj aktivnosti učitelj/ica objašnjava kako je nakon razdoblja kamenoga doba započelo razdoblje prvih civilizacija. Najava upoznavanja s narodima koji su razvili prve civilizacije tako da će jedan učenik/ca pročitati uvod u novu nastavnu cjelinu.

**Aktivnost 1.**

Upitati učenike koji je događaj označio završetak prapovijesti i početak staroga vijeka. Prisjetiti se trajanja staroga vijeka.

Jedan će učenik/ca pročitati objašnjenje pojma civilizacija. Pritom će učitelj/ica na zidnoj karti pokazati doline rijeka Nil, Tigris i Eufrat, Ind, te Jangce i Hoangho. Posebno će naglasiti i pokazati područje Plodnoga polumjeseca.

**Aktivnost 2.**

Na lenti vremena u udžbeniku učenici će pratiti vrijeme pojavljivanja određene civilizacije.

Za razvoj prvih civilizacija ključno je bilo: razviti poljoprivredu i sustav navodnjavanja, pojava gradova, širenje trgovine, pojava prvih pisama i organiziranje obrane. Upravo sve to su imale države koje su nastale na području uz rijeke.

Učitelj/ica objašnjava kako je razvijen sustav za navodnjavanje i kako je to omogućilo razvoj poljoprivrede, ali i stočarstva te obrta i trgovine. Sve je to utjecalo na svakodnevni život ljudi i organizaciju države. Objasniti učenicima pojam monarhije i dinastije.

**Aktivnost 3.**

Učenici će samostalno pročitati Herodotov izvor i probati zaključiti koju to zemlju Herodot opisuje. Učenik/ca koji zna odgovor argumentirat će ga i pokazati zemlju na zidnoj karti. Riječ je o Mezopotamiji.

**PLAN PLOČE**

Prve civilizacije

- civilizacija – ljudska zajednica na visokome stupnju gospodarskoga, društvenoga i kulturnoga razvoja

- prve civilizacije: civilizacije Mezopotamije, Egipta, doline Inda, Krete, Kine, Olmeka i civilizacije Chavin

- gradnja nasipa i kanala za navodnjavanje pozitivno utječe na razvoj poljoprivrede, stočarstva, obrta i trgovine

- stvaranje utvrđenih gradova i većih organiziranih zajednica – država

- monarhija – država u kojoj vlada jedan čovjek čija je vlast doživotna i nasljedna

- dinastija – obitelj iz koje potječe više vladara

- oko 3500. g. pr. Kr. pojava pisma u Mezopotamiji i Egiptu – početak staroga vijeka

**Vrednovanje**

**- Vrednovanje za učenje**

Izlazna kartica

Učenici popunjavaju radni listić na kojemu uparuju civilizaciju s odgovarajućom rijekom.