**Broj sata**: 11.

**Nastavna jedinica**: Željezno doba i razvoj društva

**Tip nastavnoga sata:** obrada novoga nastavnog gradiva

**Nastavna tema:** Život ljudi u prapovijesti

**Domena: A**

**Odgojno-obrazovni ishod predmeta:**

POV OŠ A.5.1. Učenik objašnjava dinamiku i promjene u pojedinim društvima u prapovijesti i starome vijeku.

**Tematski ishod:**

**Tehnički koncepti:** Vrijeme i prostor, Uzrok i posljedica, Kontinuitet i promjena

**Vremensko trajanje aktivnosti:** 1 školski sat

**Odgojno-obrazovni ishodi na razini aktivnosti:**

Učenik:

* objašnjava pojmove: željezo, kaljenje, megalitske kulture, Kelti, običajno pravo, patrijarhat, matrijarhat, urne, novac, lončarsko kolo
* opisuje promjene u životu ljudi: raspad rodovske zajednice i uzdizanje sloja ratnika
* analizira vjerovanja u prapovijesti
* ocjenjuje napredak i promjene koje nosi željezno doba
* zamišlja i crta kovanicu.

**Nastavna sredstva, pomagala, digitalni alati:** udžbenik, radna bilježnica, ploča, flomaster, projektor, računalo, karta

**Povezanost s nastavnim predmetima:** Geografija – snalaženje na karti; Hrvatski jezik – čitanje povijesne naracije, jezično izražavanje, vođenje bilješki; Likovna kultura – crtanje; Tehnička kultura – kaljenje

**MPT:** Učiti kako učiti, GOO, Osobni i socijalni razvoj

**PRIJEDLOG AKTIVNOSTI**

U uvodnoj aktivnosti u razgovoru s učenicima ponoviti gradivo prethodne nastavne jedinice. Moguća pitanja: *Koja su dva najstarija razdoblja metalnoga doba? Kako je korištenje metala utjecalo na život ljudi? Koje su nove gospodarske grane i izumi? Navedi obilježja Vučedolske kulture i njezine najpoznatije nalaze.*

Nakon što smo se prisjetili koje se sve promjene događaju u razvoju, ali i u načinu života u bakrenome i brončanome dobu, u najavi nove nastavne jedinice učitelj/ica će navesti kako je pronalazak željeza donio nove velike promjene u životu čovjeka.

**Aktivnost 1.**

Učenici se potom dijele u grupe, a svaka grupa ima jedan zadatak koji istražuje. Članovi grupe zajedno izdvajaju najvažnije podatke o svojoj temi.

Zadatci za grupe:

Grupa 1.: Vaš je zadatak uz pomoć udžbenika istražiti kako je pojava željeza promijenila način života čovjeka (lakši pronalazak, češća uporaba). Kad prođe predviđeno vrijeme, prezentirate svoju temu, a pritom svaki član grupe mora u potpunosti biti upoznat s temom.

Grupa 2.: Vaš je zadatak uz pomoć udžbenika istražiti o pojavi Kelta i njihovome širenju Europom. Istaknuti keltska umijeća i opisati njihov način života. Kad prođe predviđeno vrijeme, prezentirate svoju temu, a pritom svaki član grupe mora u potpunosti biti upoznat s temom.

Grupa 3.: Vaš je zadatak uz pomoć udžbenika istražiti o razvoju trgovine i pojavi novca. Kad prođe predviđeno vrijeme, prezentirate svoju temu, a pritom svaki član grupe mora u potpunosti biti upoznat s temom.

Grupa 4.: Vaš je zadatak uz pomoć udžbenika istražiti i objasniti do kojih je promjena u društvu doveo pronalazak željeza (raspadanje rodova, uzdizanje vođa). Kad prođe predviđeno vrijeme, prezentirate svoju temu, a pritom svaki član grupe mora u potpunosti biti upoznat s temom.

Grupa 5.: Vaš je zadatak uz pomoć udžbenika istražiti i objasniti kako je došlo do promjene važnosti unutar obitelji (muškarac – žena). Kad prođe predviđeno vrijeme, prezentirate svoju temu, a pritom svaki član grupe mora u potpunosti biti upoznat s temom.

Grupa 6.: Vaš je zadatak uz pomoć udžbenika istražiti i objasniti kako su i zašto prva ljudska vjerovanja blisko povezana s prirodom. Kad prođe predviđeno vrijeme, prezentirate svoju temu, a pritom svaki član grupe mora u potpunosti biti upoznat s temom.

Grupa 7.: Vaš je zadatak uz pomoć udžbenika istražiti i objasniti o odnosu prema mrtvima. Kad prođe predviđeno vrijeme, prezentirate svoju temu, a pritom svaki član grupe mora u potpunosti biti upoznat s temom. Potaknite diskusiju u razredu o različitim pogrebnim običajima kroz povijest do danas – uočiti sličnosti i razlike.

**Aktivnost 2.**

Slijedi vršnjačko podučavanje. Članovi grupa prezentiraju svoju temu.

Metodom razgovora učenici će ponoviti novo gradivo pomoću plana ploče. Utvrditi da je pojava metala omogućila brz napredak čovječanstva (pojava novih zanimanja, usavršavanje oruđa i oružja, pojava novca).

Učitelj/ica će učenicima zadati zadatke od 25. do 29. u radnoj bilježnici, str. 24. – 25. i da u bilježnicu nacrtaju kako bi po njihovim zamislima izgledao prvi novčić (avers i revers).

**PLAN PLOČE**

Željezno doba i razvoj društva

- pojava željeza u Europi – 1. tisućljeće pr. Kr. – čvršće oruđe i oružje

- Kelti – postupak kaljenja željeza i izum lončarskoga kola

- razvoj trgovine – pojava novca

- rod – pleme – narod

- običajno pravo – pravila ponašanja koja su se prenosila s koljena na koljeno

- raspadanje rodovske zajednice – uzdizanje sloja ratnika

- raste uloga muškaraca (patrijarhat), a smanjuje se uloga žena (matrijarhat)

- vjerovanja u prapovijesti u bliskoj vezi s prirodom

- megalitske kulture – Stonehenge u Engleskoj

**Vrednovanje**

**- Vrednovanje za učenje -** praćenje aktivnosti tijekom sata

**- Vrednovanje kao učenje**

Samovrednovanje se može provesti pomoću aktivnosti 4 kuta. Učenici će kroz tu aktivnost procijeniti svoju aktivnost i sudjelovanje u izvršenju zadatka.

U svaki kut učionice postavljene su izjave:

1. Nisam zadovoljan/zadovoljna kako sam usvojio sadržaje ovoga sata ili izvršio/izvršila aktivnost.

2. Trudio/trudila sam se usvojiti i napraviti što više, ali mi nije polazilo za rukom.

3. Mislim da sam usvojio/usvojila dovoljno sadržaja ili uspješno izvršio/izvršila aktivnost, ali mogao sam /mogla sam i bolje.

4. Uspješno sam izvršio/izvršila aktivnost i usvojio/usvojila sve sadržaje te mogu pomoći i drugima da budu tako uspješni.

Učenici odabiru svoj kut, a učitelj/ica dobiva povratnu informaciju o tome koliko je sat bio uspješan.