**Broj sata**: 4.

**Nastavna jedinica**: Podjela prošlosti

**Tip nastavnoga sata:** obrada novoga nastavnog gradiva

**Tema: Što je povijest?**

**Domena E. Filozofsko-religijsko-kulturno područje**

**Odgojno-obrazovni ishod predmeta:**

POV OŠ E.5.1. Učenik obrazlaže važnost povijesti, uspoređuje različite ideje, umjetnosti, predmete svakodnevne uporabe te pojavu pismenosti u prapovijesti i starome vijeku.

**Tematski ishod:**

**Tehnički koncepti:** Vrijeme i prostor, Uzroci i posljedice

**Vremensko trajanje aktivnosti:** 1 školski sat

**Odgojno-obrazovni ishodi na razini aktivnosti:**

Učenik:

* nabraja velika povijesna razdoblja
* prikazuje na lenti vremena velika povijesna razdoblja
* procjenjuje važnost godina koje su uzete kao granice povijesnih razdoblja
* razlikuje geografsku i povijesnu kartu
* imenuje arheologiju kao pomoćnu povijesnu znanost.

**Nastavna sredstva, pomagala, digitalni alati:** udžbenik, radna bilježnica, ploča, flomaster, projektor, računalo, povijesna i geografska karta, lenta vremena, DOS-ovi *Što rade arheolozi?*, *Kako računati i prikazivati vrijeme?*

**Povezanost s nastavnim predmetima:** Likovna kultura − izrada crte ili lente vremena, Geografija − vrste karata

**MPT:** Osobni i socijalni razvoj, Učiti kako učiti, Upotreba IKT-a

**PRIJEDLOG AKTIVNOSTI**

**Aktivnost 1.**

Učenici će pokazati svoje lente vremena koje su napravili za domaću zadaću i pročitati koje su godine stavili na njih.

Učitelj/ica će učenicima objasniti uz pomoć lente u udžbeniku, str. 15., ili, još bolje, ako u učionici postoji zidna lenta vremena, podjelu prošlosti na prapovijest i povijest te velika povijesna razdoblja. Učenici će uz pomoć lente navoditi trajanje svakoga povijesnog razdoblja i događaje koji ih razlučuju. Potaknuti razgovor o tim događajima, pitati jesu li s kojim upoznati, je li im poznat događaj ili godina.

Nakon izlaganja učenici će uz pomoć udžbenika nacrtati lentu vremena na već postojeću lentu koju su napravili za domaću zadaću, samo na drugoj praznoj strani. Na lenti će prikazati podjelu prošlosti na prapovijest i povijest te velika povijesna razdoblja označavajući godine koje čine prekretnicu.

**Aktivnost 2.**

Pokazati učenicima jednu povijesnu i jednu geografsku kartu. Učenici će analizirati sadržaj svake karte kako bi došli do zaključka što prikazuje koja karta te kako bi uočili razlike.

**Aktivnost 3.**

Učenici će pogledati DOS *Što rade arheolozi?* i dopuniti znanje o toj znanosti.

Ponoviti s učenicima što su naučili uz plan ploče i lentu vremena

**PLAN PLOČE**

Velika povijesna razdoblja

- prošlost dijelimo na prapovijest i povijest

- povijest počinje pojavom pisma 3500. g. pr. Kr., a dijelimo je na stari, srednji, novi vijek i suvremeno doba

- povijesna karta prikazuje prostor povijesnoga djelovanja

- arheologija – znanost koja pomaže povjesničarima u istraživanju

**Vrednovanje**

**- Vrednovanje za učenje**

Izlazna kartica – Učenici će riješiti kviz u DOS-u *Kako računati i prikazivati vrijeme?*

Zadati učenicima da za domaću zadaću riješe sve preostale zadatke vezane za prvu cjelinu u radnoj bilježnici (do str. 10.).