**Broj sata:** 22.

**Nastavna jedinica:** Graditeljstvo i umjetnost prvih civilizacija

**Tip nastavnoga sata**: obrada novoga nastavnog gradiva

**Nastavna tema**: Civilizacije prvih pisama

**Domene:** Znanost i tehnologija

**Odgojno-obrazovni ishod predmeta:**

POV OŠ C.5.1. Učenik obrazlaže važnost širenja izuma i tehnologije u prapovijesti i starome vijeku.

**Tematski ishod:**

**Tehnički koncepti:** Vrijeme i prostor, Rad s povijesnim izvorima, Uzroci i posljedice, Kontinuitet i promjena

**Vremensko trajanje aktivnosti**: 1 školski sat

**Odgojno-obrazovni ishodi na razini aktivnosti:**

Učenik:

* objašnjava svojim riječima nove pojmove: zigurat, babilonska kula
* određuje na karti položaj Mezopotamije i Babilona
* ocjenjuje važnost zigurata u svakodnevnome životu
* uočiti povezanost uređenosti država s velikim graditeljskim pothvatima
* izdvaja bitne povijesne činjenice analizom povijesnih izvora.

**Nastavna sredstva i pomagala:** udžbenik, radna bilježnica, zidna karta svijeta, računalo, LCD projektor, digitalni sadržaji

**Povezanost s predmetima:** Informatika, Hrvatski jezik, Likovna kultura, Tehnička kultura

**Povezanost MPT:** Učiti kako učiti, Uporaba IKT-a, Održivi razvoj, Poduzetništvo

**PRIJEDLOG AKTIVNOSTI**

**Aktivnost 1.**

Učitelj/ica će tražiti od učenika da odgovore na pitanja što je bilo potrebno za razvoj prvih civilizacija te naglasiti da je uređenost država omogućila velike graditeljske pothvate. Potaknuti raspravu.

**Aktivnost 2.**

Učitelj/ica će uz pomoć karte u udžbeniku na str. 61. još jednom pokazati prostor Mezopotamije i objasniti pojam Plodnoga polumjeseca. Zatim učitelj/ica objašnjava kako su Sumerani polovinom 4. tisućljeća pr. Kr. na prostoru Mezopotamije razvili prvu visokorazvijenu civilizaciju. Učitelj/ica će objasniti kako Sumerani nisu nikad stvorili jedinstvenu državu, već se na njihovome području razvilo više samostalnih gradova-država. Učitelj/ica će zatim prozvati jednoga učenika/učenicu da uz pomoć karte u udžbeniku nabroji te gradove.

**Aktivnost 3.**

Uz pomoć slike u udžbeniku na str. 62. učitelj/ica će objasniti pojam zigurat. Može pitati učenike: *Kakav je oblik zigurata? Kojoj je vama poznatoj građevini sličan zigurat? Kako je građen zigurat? Do čega vode ulazne stepenice? Zašto je Sumeranima, a i drugim narodima bilo važno promatrati zvijezde?* Nakon kratke rasprave i mogućih pitanja učenika učitelj/ica objašnjava učenicima važnost zigurata u svakodnevnome životu.

Učenici samostalno proučavaju digitalni obrazovni sadržaj *Ur u Mezopotamiji* i *Zastava iz Ura* te rješavaju zadatke.

**Aktivnost 4.**

Učitelj/ica objašnjava da su zigurati građeni u svim većim gradovima na području Mezopotamije, a da se najpoznatiji nalazio u Babilonu – babilonska kula. Samostalnom analizom slikovnoga materijala i pisanih izvora učenici uočavaju veliku važnost Babilona.

Aktivnost 5.

O graditeljskome umijeću drugih civilizacija učenici saznaju iz digitalnih obrazovnih sadržaja: *Prva velika ekološka katastrofa u povijesti, Graditeljsko umijeće prvih civilizacija, Perzijsko Carstvo* i *Vojska od terakote.*

**PLAN PLOČE**

Graditeljstvo i umjetnost prvih civilizacija

- Sumerani – gradovi-države

- zigurat

- Babilon – babilonska kula

**Vrednovanje:**

**Vrednovanje za učenje:**

Učitelj/ica će ciljanim pitanjima i razgovorom s učenicima dobiti povratne informacije o ostvarenim ishodima.

Učenici će riješiti zadatke u radnoj bilježnici koji se odnose na graditeljstvo i umjetnost prvih civilizacija..

Učenici mogu od glinamola izraditi zigurat.