**Broj sata:** 16.

**Nastavna jedinica:** Egipatska civilizacija – kako Hapi uređuje život?

**Tip nastavnoga sata**: obrada novoga nastavnog gradiva

**Nastavna tema**: Civilizacije prvih pisama

**Domena:** Ekonomija

**Odgojno-obrazovni ishod predmeta:**

POV OŠ B.5.1. Učenik objašnjava gospodarsku aktivnost pojedinih zajednica i njihovu važnost za razvoj društva u prapovijesti i starome vijeku.

**Tematski ishod:**

**Tehnički koncepti:** Vrijeme i prostor, Rad s povijesnim izvorima, Uzroci i posljedice, Usporedba i sučeljavanje

**Vremensko trajanje aktivnosti**: 1 školski sat

**Odgojno-obrazovni ishodi na razini aktivnosti:**

Učenik:

* objašnjava svojim riječima nove pojmove: delta Nila, papirus, astronomija
* zaključuje o važnosti rijeke Nil za razvoj egipatske civilizacije
* određuje položaj Egipta uz pomoć karte
* objašnjava zašto je Herodot Egipat nazvao „darom Nila“
* povezuje prirodne uvjete s razvojem znanosti
* izdvaja bitne povijesne činjenice analizom povijesnih izvora.

**Nastavna sredstva i pomagala:** udžbenik, radna bilježnica, zidna karta svijeta, računalo, LCD projektor, digitalni sadržaji

**Povezanost s predmetima:** Geografija, Informatika, Hrvatski jezik, Tehnička kultura

**Povezanost MPT:** Učiti kako učiti, Uporaba IKT-a, Održivi razvoj, Poduzetništvo

**PRIJEDLOG AKTIVNOSTI**

**Aktivnost 1.**

Učitelj/ica će ponoviti s učenicima uzroke nastajanja većih ljudskih zajednica i prvih civilizacija: razvoj poljoprivrede, sustav navodnjavanja, organiziranje obrane ia pojava prvih pisama.

**Aktivnost 2.**

Učitelj/ica će na zidnoj karti svijeta pokazati položaj Egipta i dolinu rijeke Nil koju su Egipćani zvali Hapi. Učitelj/ica će učenicima ukazati na činjenicu da je Nil uz Amazonu najdulja rijeka na svijetu. Učitelj/ica će objasniti pojam delte.

**Aktivnost 3.**

Učenici će analizirati slikovni materijal u udžbeniku na str. 46. i uočiti kako izgleda područje uz rijeku Nil, a kako područje u daljini. Nakon toga učitelj/ica će učenicima podijeliti slijepu kartu Afrike i zadati im da koristeći tri boje (plavu, zelenu i smeđu) označe (oboje) područje Egipta. Učiteljica će zajedno s učenicima napraviti analizu napravljenoga uz pitanja na kojemu su području koristili koju boju i zašto. Učenici samostalno gledaju digitalni obrazovni sadržaj *Nil* i rješavaju zadatke uz njega. Učenici samostalno čitaju povijesne izvore 2. i 3. (str. 47. i 48.) i rješavaju zadatke uz njih, a odgovore zapisuju u bilježnicu.

**Aktivnost 4.**

Učitelj/ica će s učenicima analizirati kartu u udžbeniku na str. 47. i pokazati gdje se nalazi područje Donjega i Gornjega Egipta, piramide, gradovi Memfis i Tebu, hramovi u Luksoru i Karnaku.

**Aktivnost 5.**

Učitelj/ica će učenicima objasniti kako su poplave Nila utjecale na razvoj znanosti – astronomija – izrada preciznoga kalendara. Učenici će uz pomoć učitelja/ice usporediti suvremeni kalendar s egipatskim (zadatak 3.).

**PLAN PLOČE**

Egipatska civilizacija – kako Hapi uređuje život?

- Egipat – „dar Nila“

- delta

- navodnjavanje – gradnja nasipa i kanala

- astronomija – izrada preciznoga kalendara

**Vrednovanje:**

**- Vrednovanje za učenje**

Učitelj/ica će ciljanim pitanjima i razgovorom s učenicima dobiti povratne informacije o ostvarenim ishodima.

Izlazna kartica: Učenici će nadopuniti karticu: *Egipat je dar Nila zato što …*