**Broj sata**: 45.

**Nastavna jedinica**: Grčki svijet

**Tip nastavnoga sata:** ponavljanje nastavnoga gradiva

**Nastavna tema:** Grčki svijet

**Domena: A, B, C, D, E**

**Odgojno-obrazovni ishod predmeta:**

POV OŠ A.5.1. Učenik objašnjava dinamiku i promjene u pojedinim društvima u prapovijesti i starome vijeku.

POV OŠ B.5.1. Učenik objašnjava gospodarsku aktivnost pojedinih zajednica i njihovu važnost za razvoj društva u prapovijesti i starome vijeku.

POV OŠ C.5.1. Učenik obrazlaže važnost širenja izuma i tehnologije u prapovijesti i starome vijeku.

POV OŠ D.5.1. Učenik obrazlaže proces stvaranja i širenja države, državno uređenje i upravljanje državom u starome vijeku.

POV OŠ E.5.1. Učenik obrazlaže važnost povijesti, uspoređuje različite ideje, umjetnosti, predmete svakodnevne uporabe te pojavu pismenosti u prapovijesti i starome vijeku.

POV OŠ E.5.2. Učenik objašnjava obilježja religija u civilizacijama i kulturama Staroga svijeta.

**Tematski ishod:**

**Tehnički koncepti:** Vrijeme i prostor, Uzrok i posljedica, Kontinuitet i promjena, Rad s povijesnim izvorima, Povijesna perspektiva, Usporedba i sučeljavanje

**Vremensko trajanje aktivnosti:** 1 školski sat

**Odgojno-obrazovni ishodi na razini aktivnosti:**

Učenik:

* određuje na povijesnome zemljovidu Europe tražene geografske pojmove i područja povijesnoga djelovanja tijekom staroga vijeka
* imenuje najznačajnije državnike, mislioce, znanstvenike, filozofe i dr.
* objašnjava svojim riječima tražene pojmove
* uspoređuje razvoj države, pismenosti, kulture, graditeljstva i znanosti Grka i okolnih naroda staroga vijeka
* prikazuje u kratkim crtama napredak koji su ostvarili ljudi stare Grčke u raznim aspektima života.

**Nastavna sredstva, pomagala, digitalni alati:** udžbenik, radna bilježnica, ploča, flomaster, projektor, računalo, karta

**Povezanost s nastavnim predmetima:** Geografija – snalaženje na zemljovidu; Vjeronauk – mnogoboštvo, proročanstvo i proricanje; Hrvatski jezik – izražavanje

**MPT:** Učiti kako učiti, Održivi razvoj, GOO

**PRIJEDLOG AKTIVNOSTI**

**Aktivnost 1.**

Objasniti učenicima kako će na današnjemu satu ponoviti gradivo nastavne teme Grčki svijeti tako se pripremiti za slijedeći sat kad će pisati pisanu provjeru znanja.

Za motivaciju odigrati igru *Tko sam ja?.*

**Aktivnost 2.**

Ponavljanje provesti uz pomoć igre *Otvaranje polja.* Da bi bilo zanimljivije, neka se natječu red protiv reda, kako sjede u klupama. Kad učenik/ca otvori neko polje, treba objasniti pojam, događaj, osobu i sl. Pritom učitelj/ica može pomagati postavljanjem potpitanja kako bi odgovori bili što detaljniji. Uz geografske pojmove potrebno je traženo pronaći na zemljovidu Europe i objasniti.

Za domaću zadaću zadati učenicima da u kratkim crtama u pisanome obliku prikažu napredak kojisu ostvarili ljudi stare Grčke imajući u vidu razne aspekte života.

**PLAN PLOČE**

Grčki svijet

Tko sam ja?

1. U svojemu djelu *Povijest Peloponeskih ratova* opisao sam, između ostaloga, vladavinu demagoga i uzrok propasti Atene. Tko sam ja?
2. Bio sam državnik Atene i vojskovođa u Grčko-perzijskim ratovima. Demokratizirao sam Atenu i izgradio Akropolu. Mislio sam i na kulturno uzdizanje Atenjana osiguravajući im kazališni novac. Pa ipak mi imamo dva kazališta. Demos me je prilično volio. Moje se doba naziva zlatno doba Atene. Ipak koliko god da sam bio jak, kuga je bila jača. Tko sam ja?

Igra otvaranja polja

|  |  |  |  |  |  |
| --- | --- | --- | --- | --- | --- |
|  | A | B | C | D | E |
| 1 | kolonizacija | kiklopske zidine | Peloponeski rat | helenizam | Akropola |
| 2 | Trojanski rat | Fidipid | demokracija | ratovi s Perzijancima | Atena |
| 3 | Filip II. | Aleksandar Veliki | republika | Hipokratova zakletva | Olimpijske igre |
| 4 | olimpski bogovi | aristokratska monarhija | mračno doba | spartanski odgoj | zlatno doba Atene |

**Vrednovanje**

**- Vrednovanje za učenje**

Aktivnost 3-2-1 – Učenici trebaju napisati tri informacije za koje misle da ih znaju, dvije informacije koje znaju da ne znaju te jednu informaciju za koju samopouzdano tvrde u što su sigurni da znaju o temi. Ispunjen obrazac može se kasnije upotrijebiti pri oblikovanju dnevnika učenja pojedinoga učenika.

**- Vrednovanje naučenoga**

Ocijeniti znanje onih učenika koji su se tijekom igre istaknuli svojim znanjem.

**Vrednovanje kao učenje**

Upitati učenike da sami procijene koju bi ocjenu dobili da je danas umjesto sata ponavljanja bio pismeni ispit.