**Broj sata:** 29. i 30.

**Nastavna jedinica:** Ponavljanje gradiva I. obrazovnoga razdoblja

**Tip nastavnoga sata**: ponavljanje nastavnoga gradiva

**Nastavna tema**: Što je povijest?; Prapovijest; Civilizacije prvih pisama

**Domene:** Ekonomija; Društvo;Znanost i tehnologija; Filozofsko-religijsko-kulturno područje

**Odgojno-obrazovni ishod predmeta:**

POV OŠ A.5.1. Učenik objašnjava dinamiku i promjene u pojedinim društvima u prapovijesti i starome vijeku.

POV OŠ B.5.1. Učenik objašnjava gospodarsku aktivnost pojedinih zajednica i njihovu važnost za razvoj društva u prapovijesti i starome vijeku.

POV OŠ C.5.1. Učenik obrazlaže važnost širenja izuma i tehnologije u prapovijesti i starome vijeku.

POV OŠ E.5.1. Učenik obrazlaže važnost povijesti, uspoređuje različite ideje, umjetnosti, predmete svakodnevne uporabe te pojavu pismenosti u prapovijesti i starome vijeku.

POV OŠ E.5.2. Učenik objašnjava obilježja religija u civilizacijama i kulturama Staroga svijeta.

**Tematski ishod:**

**Tehnički koncepti:** Vrijeme i prostor, Uzroci i posljedice, Kontinuitet i promjena

**Vremensko trajanje aktivnosti**: 2 školska sata

**Odgojno-obrazovni ishodi na razini aktivnosti:**

Učenik:

* objašnjava svojim riječima temeljne pojmove: povijest, muzej, kultura, era, arheologija, paleolitik, neolitik, neandertalci, kromanjonci, kaljenje, megalitske kulture, običajno pravo, rudarstvo, kaljenje, patrijarhat, matrijarhat, država, monarhija, dinastija, faraon, piramide, mumificiranje, hijeroglifi, zigurat, astronomija, klinasto pismo, glasovno pismo, zakonik, kalendar
* imenuje povijesne osobe na temelju određenih opisa
* opisuje ključne događaje, pojave i procese
* uspoređuje život ljudi u različitim razdobljima prapovijesti i civilizacijske napretke naroda koji su tijekom staroga vijeka poznavali pismo
* pokazuje na karti područja prvih civilizacija
* iznosi vlastiti stav o nejednakostima koje su bile prisutne među društvima staroga vijeka

**Nastavna sredstva i pomagala:** udžbenik, radna bilježnica, zidna karta svijeta, računalo, LCD projektor

**Povezanost s predmetima:** Informatika, Hrvatski jezik, Tehnička kultura, Vjeronauk, Likovna kultura

**Povezanost MPT:** Učiti kako učiti, Uporaba IKT-a, Održivi razvoj, Poduzetništvo, GOO

**PRIJEDLOG AKTIVNOSTI**

**Aktivnost 1.**

Podijeliti učenicima (kako sjede u klupi) po dva listića. Zadati im da se dogovore i u paru kako sjede na jedan listić ispišu jedan pojam koji su spomenuli na satu Povijesti od početka školske godine, a na drugi listić da ispišu jednu do dvije rečenice koja će objasniti taj pojam. Nakon što to učine pokupiti najprije listiće s pojmovima, a listiće s objašnjenjem pojma pokupiti posebno. Učitelj/ica će potom na ploču polijepiti listiće s pojmovima (ovdje se može dogoditi da će se neki pojam ponovi više puta pa taj pojam onda samo jednom lijepiti). Potom će promiješati listiće s opisima i po redu dati parovima da vuku po jedan listić. Kad izvuče i pročita opis, svaki par treba prepoznati o kojemu se pojmu radi i zalijepiti listić s objašnjenjem pojma pored pojma na ploči.

**Aktivnost 2.**

Ponavljanje se može provesti pomoću navedenih pitanja. Važno je uključiti i rad na karti kod pitanja gdje je to moguće i važno radi mogućnosti ocjenjivanja elementa snalaženje u prostoru i vremenu.

Što je povijest?

Objasni pojmove: sadašnjost, prošlost, budućnost, desetljeće, stoljeće, tisućljeće, era, crta ili lenta vremena, povijesni atlas.

Što je povijest?

Što je obitelj? Na čemu se temelji?

Nabroji vrste povijesnih izvora. Uz svaku vrstu povijesnoga izvora navedi po 2 primjera.

Koji se izvori čuvaju u muzejima, a koji u arhivima?

Nabroji povijesna razdoblja. O kojim smo povijesnim razdobljima dosad govorili na satu Povijesti?

Prapovijest

Objasni pojmove: neandertalac, kromanjonac, *Homo sapiens*, nomad.

Kako dijelimo prapovijest? Zašto?

Kako dijelimo kameno doba? Kako dijelimo metalno doba?

Opiši život ljudi starijega kamenog doba. Opiši život ljudi mlađega kamenog doba.

Kako se zove najpoznatije nalazište neandertalca u Hrvatskoj?

Kad se i zašto javljaju prvi ratari i stočari?

Koje su prve trajne nastambe počeli graditi ljudi mlađega kamenog doba? Opiši ih.

Koje su najpoznatije kulture mlađega kamenog doba u Hrvatskoj?

Što smo saznali o vučedolskoj kulturi?

S čim su Kelti upoznali narode Europe?

Kad nastaju prvi gradovi?

Imenuj najvažnija prapovijesna nalazišta u Hrvatskoj.

Civilizacije prvih pisama

Objasni pojmove: Mezopotamija, zigurat, klinasto pismo, hijeroglifi, glasovno pismo, faraon, piramida, mumificiranje.

Na karti pokaži područja velikih civilizacija staroga vijeka. Gdje nastaju?

Kako su bili organizirani sumerski gradovi-države?

Koja su sve postignuća Sumerana?

Zašto je bilo važno popisati zakone kao što je to dao učiniti kralj Hamurabi?

Zašto Babilon smatramo najmoćnijim mezopotamskim gradom?

Zašto je Egipat „dar Nila“?

Opiši egipatsko društvo.

Koji su najpoznatiji fenički izumi?

Nabroji kineske izume.

**Vrednovanje za učenje:**

Učitelj/ica će ciljanim pitanjima i razgovorom s učenicima dobiti povratne informacije o ostvarenim ishodima.

Učitelj/ica će ocijeniti znanje onih učenika koji su se posebno istaknuli svojim znanjem tijekom ponavljanja.